亞馬喇土腰

亞馬喇土腰係澳門一條古舊嘅馬路，連接關閘同拱形馬路之間，長470米。由於呢條路喺蓮花山下面，所以又有人叫做蓮花莖。關閘馬路嘅葡文名「Ferreira do Amaral」係澳門總督亞馬留嘅名。

背景
關閘馬路原先只係由西江沙泥沖積而成嘅狹窄沙隄，明代之前叫塘基路。明代嗰時曾經喺蓮花莖加建石磯，所以又有人叫橫石磯，呢條路係連接澳門半島同大陸嘅重要馬路。蓮花莖上面曾經有一座起喺明萬曆二年嘅「關閘門」，係中式嘅城樓。中式城樓係廣東香山縣設置喺度嘅官方關卡，後嚟發展成為同鬼佬分隔嘅邊界。以前嘅關閘門位置喺宜家關閘馬路中段。據《澳門圖記》入面寫：「由寨而東十五里為官閘，設把總守之，為民夷出入要隘。明制每月六開關，支給夷人米石。給迄，仍閉關。今常開，惟不許夷人闌入，他皆不禁。」可以見至到清代，關閘門已經係成日開門冇關。《廣東通誌》更寫到明，清康熙十二年增建嘅官廳有關閘門傍，由汛兵看住。

第一次鴉片戰爭期間，英國軍隊曾經喺清道光二十年炸過關閘，想迫中國軍隊從澳門半島撤走。但係被林則徐同關天培打贏咗。1848年，葡萄牙開始向北擴張邊界，同時起同關閘連接嘅馬路。1849年，澳門總督亞馬留喺呢度被人殺死。呢件事之後嘅發展令到中葡關係緊張，英國、美國、法國亦向中國發出反對暴行抗議書同派戰艦威脅關閘。呢嗰時候關閘汛兵被迫撤走，關閘門就即刻就被澳葡政府霸咗。1874年葡萄牙人拆咗中國起嘅關閘門，同時將關閘向北起過一座新嘅凱旋門式嘅新關閘。而新起嘅關閘門上面刻咗葡國詩人賈梅士嘅詩句，嚟將葡國打贏清政府嘅事誇大歌頌。隨著社會嘅發展，關閘馬路就隨著關閘係咁伸長。到咗宜家為止，關閘馬路同拱形馬路開始去到關閘廣場嗰忽，仍然係澳門最繁忙同重要嘅路。

呢道馬路地形係地峽，成嗰澳門得呢條街係屬於咁嘅地形。

攷
《澳門街道的故事》，澳門培道中學歷史學會，2004。 ISBN 9993771066
《澳門地理》何大章和繆滙基合著
 澳門百科全書：關閘馬路
 葡屬澳門政府 訓令第50/81/M號

類:澳門街道